इसी सिलसिले में एक अंतर्राष्ट्रीय गोष्ठी में भाग लेने के लिए उन्हें मुम्बई आने का निमंत्रण मिला। इस गोष्ठी में देश-विदेश के कैंसर विशेषज्ञ भाग लेने वाले थे। निश्चित तिथि को डाक्टर अहमद हवाई अड्डे पहुँचे और विमान में अपना स्थान ग्रहण किया। गन्तव्य स्थान से कुछ देर पहले विमान के इंजन में कुछ खराबी आ जाने से विमान को एक छोटे एयरपोर्ट पर उतारना पड़ा। बाहर आने पर डाक्टर अहमद को पता चला कि कल से पहले विमान उड़ान नहीं भर सकेगा। डाक्टर अहमद बड़े निराश हो गए। उनका कल प्रातः 10 बजे से पहले मुम्बई पहुँचना आवश्यक था। उन्होंने वहाँ से किराए पर एक वाहन लिया, जिससे वह पाँच घंटे में मुम्बई पहुँच सकते थे। दुर्गम पहाड़ी इलाका था, इसलिए बड़ी सावधानी से जाने का उन्हें निर्देश मिला।